**Felină**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Să pui stăpânire pe o inimă neobişnuită cu atacurile,

înseamnă să intri într-un oraş deschis şi fără pază.”

Alexandre Dumas fiul

- M-aşez torcând la pieptul tău, iubite,

Cu trupul arcuit, ca o felină,

În bezna asta moale şi divină

Nu vom avea nevoie de lumină.

Simt mâna ta înlăturând dantele

Sub care sânii înfloresc uimirea,

Nu-mi căuta deloc împotrivirea,

Supune-mă! Învaţă-mă iubirea!

Nu m-asculta de-ţi spun orice ţi-aş spune,

Priveşte-mă ca pe-o felină neagră

Ce n-a permis nicicui s-o înţeleagă...

Poţi tu să mă-mblânzeşti o viaţă-ntreagă?

- Căldura ta fragil-o simt în palme

Când arcuieşti picioarele spre stele

Şi gleznele de ciută-s ale mele

La fel ca buzele nervoase, calme,

De nu mai ştiu cum mă frământă dorul

Şi mă aplec spre sâni încet, cu teamă,

Să le-nţeleg vibraţia, ce gamă

Ascund sub sfârcul colorat... Amorul?

Mă-mbată cu văpaia ei nebună

Felina neagră care se-nfioară

Când pana o atinge într-o doară,

Sălbatica mea dulce și amară.

Liliana Trif Ioan Grigoraș